MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om harmoniserede krav til og procedurer for sikker lastning og losning af bulkskibe

2000/0121 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om harmoniserede krav til og procedurer for sikker lastning og losning af bulkskibe

1. Baggrund

Forslag sendt til Europa-Parlamentet og Rådet (dokument KOM(2000)179 endelig udgave - 2000/0121COD): 22.05.2000

Udtalelse fra Det Økonomiske og Sociale Udvalg: 19.10.2000

Udtalelse fra Regionsudvalget: ingen afgivet

Udtalelse fra Europa-Parlamentet, førstebehandling: 13.02.2001

Ændret forslag sendt (KOM(2001)158 endelig udgave): 20.03.2001

Vedtagelse af fælles holdning: 28.6.2001

2. Formålet med Kommissionens forslag

Direktivet har til formål at forbedre sikkerheden for bulkskibe, der anløber terminaler i EU for at laste eller losse fast bulklast, ved at mindske risikoen for overbelastning og fysisk beskadigelse af skibets konstruktionselementer under lastning og losning. Ved direktivet indføres IMO's BLU-kode (Bulk Loading and Unloading Code) [1] and SOLAS [2] regel VI/7, som ændret i 1996, i EF-retten.

[1] Resolution A.862(20) vedtaget af IMO's generalforsamling den 27. november 1997.

[2] International konvention om sikkerhed for menneskeliv på søen, 1974.

Direktivet gælder for alle bulkskibe uanset flag, som anløber en terminal med henblik på lastning eller losning af fast bulklast, og alle terminaler på medlemsstaternes område, som er udstyret til lastning og losning af bulkskibe. Direktivforslaget rummer følgende centrale elementer:

- krav om, at de terminaldrivende skal udpege en terminalrepræsentant, som har ansvaret for terminalens laste- og losseoperationer, og afgrænsning af hans/hendes ansvar over for skibets fører

- fastlæggelse af egnethedskrav til bulkskibe og terminaler

- fastlæggelse af harmoniserede procedurer for bulkskibene og terminalerne, herunder for informationsudveksling og opnåelse af enighed mellem skibsfører og terminalrepræsentant om en laste- og losseplan

- krav om at terminaldrivende skal benytte et certificeret kvalitetsstyringssystem, der opfylder ISO 9001:2000

- ret for den kompetente myndighed til at standse lastning og losning, hvis skibets sikkerhed kan komme i fare

- fastlæggelse af procedurer for anmeldelse af nødvendige reparationer og beslutning om deres udførelse

- fastlæggelse af et system for rapportering fra medlemsstaterne til Kommissionen om gennemførelsen.

Kommissionens ændrede forslag afspejler Europa-Parlamentets ændringsforslag, idet der bl.a. er indført

- midlertidig certificering af kvalitetsstyringssystemet for nyanlagte terminaler.

3. Bemærkninger til den fælles holdning

3.1. Generelle bemærkninger til den fælles holdning

Europa-Kommissionen kan tilslutte sig Rådets fælles holdning, herunder en række mindre ændringer og redaktionelle ændringer. De vedrører især betragtningerne, der er tilpasset til ændringerne i artiklerne. Kommissionen kan også tilslutte sig de småændringer, som Rådet har foretaget i artikel 1, artikel 4, artikel 5, stk. 2, og artikel 8, nr. 1 og 4 (tidl. artikel 7, nr. 1 og 4). Kommissionen accepterer tillige de redaktionelle ændringer i titlen på nogle af sprogene. Nedenfor følger specifikke bemærkninger til de indholdsmæssige ændringer.

Rådet har gjort direktivet mere smidigt, men efter Kommissionens opfattelse er det oprindelige forslags hovedidé bibeholdt, nemlig omsætning af en internationalt anerkendt kode til bindende EF-ret. På visse punkter er der sket en opstramning af direktivet.

3.2. Reaktion på Europa-Parlamentets ændringsforslag fra førstebehandlingen

Europa-Parlamentet udtalte sig positivt om Kommissionens forslag og fremkom med en række ændringsforslag til og præciseringer af visse bestemmelser. Kommissionen har indarbejdet hovedparten af ændringsforslagene i sit ændrede forslag, enten som sådanne eller i princippet. To af ændringsforslagene (artikel 3, nr. 14, og bilag IV, punkt 8) blev afvist af såvel Rådet som Kommissionen.

Den fælles holdning indeholder følgende ændringer i forhold til direktivforslaget:

- Betragtning 14 (tidl. nr. 16) er ændret, så det nu er klarere, at den kompetente myndigheds sikkerhedsmæssige arbejde ikke bør være knyttet til kommercielle interesser i terminalen. Kommissionen tilslutter sig denne ændring. Kommissionen konstaterer endvidere, at Rådets fælles holdning ikke indeholder Europa-Parlamentets ændringsforslag til denne betragtning om medlemsstaternes mulighed for at bemyndige havnestatskontrolmyndighederne til at varetage tilsynet med overholdelsen af direktivets bestemmelser. Kommissionen accepterer Rådets synspunkt, eftersom denne tydeliggørelse ikke er absolut nødvendig i betragtning af, at medlemsstaterne ifølge subsidiaritetsprincippet kan udpege den kompetente myndighed med en vis fleksibilitet. Dette forhold er også taget op i begrundelsen til Kommissionens ændrede forslag i forbindelse med afvisningen af Europa-Parlamentets ændringsforslag til artikel 3, nr. 14.

- Europa-Parlamentet havde fremsat et ændringsforslag vedrørende artikel 9, stk. 1 (tidl. artikel 8, stk. 1) og betragtning 14 (tidl. nr. 16) for at sikre, at de kompetente myndigheder har pligt til at nægte eller standse lastning eller losning af fast bulklast, hvis de har fået underretning om og vurderer, at der er fare for skibets eller besætningens sikkerhed. Kommissionen er enig i Rådets forslag til en alternativ formulering, da den udtrykker samme hensigt som Europa-Parlamentets og samtidig tager hensyn til Kommissionens synspunkt, at de kompetente myndigheder skal have mulighed for at handle på eget initiativ og ikke kun reagere på anmeldelser. At den kompetente myndighed ikke kun har ret, men pligt til at gribe ind er en velkommen skærpelse af Kommissionens oprindelige forslag.

- Betragtning nr. 15 (tidl. nr. 17) er ændret til, at de pågældende klassifikationsselskaber er blandt de relevante organer, som skader på skibet under lastning og losning anmeldes til. Kommissionen tilslutter sig dette ændringsforslag.

- Rådet har ændret artikel 3, nr. 9 med definitionen af terminalrepræsentant på samme måde som i Kommissionens ændrede forslag, så Europa-Parlamentets synspunkt tages til efterretning. Den ændrede tekst sikrer, at der på ethvert tidspunkt under lastning og losning er en person i terminalen med ansvar for det enkelte skib, men også, at der kan være tale om flere fysiske personer, der arbejder på skift ifølge EU's lovgivning om arbejdstid.

- Artikel 7, nr. 2, litra c) (tidl. artikel 6, nr. 2, litra c)) er ændret til, at terminalrepræsentanten også har pligt til at underrette skibets fører, hvis han bemærker formodede mangler. Kommissionen tilslutter sig denne ændring.

- Artikel 8, nr. 1 (tidl. artikel 7, nr. 1) er ændret som i Kommissionens ændrede forslag. Det er for at undgå konflikter afgørende, at begge parter får mulighed for at vurdere, om en ændring af laste- eller losseplan kan berøre skibets eller besætningens sikkerhed.

- Artikel 10, stk. 2 (tidl. artikel 9, stk. 2) er ændret i overensstemmelse med Kommissionens ændrede forslag, så det er klart, at beslutningen om, om umiddelbar udbedring er påkrævet, træffes af havnestatens kontrolmyndighed, dog således at der tages hensyn til skibsførerens mening. Det præciseres videre, at hastende reparationer kan foretages uden udtalelse fra flagstatens administration. Desuden skal sådanne reparationer udføres ikke blot til skibsførerens, men også til de kompetente myndigheders tilfredshed. Rådets tilføjelse om de kompetente myndigheders rolle, når det skal besluttes, om skibet er sødygtigt efter en hastereparation, er af stor betydning og i overensstemmelse med international lovgivning og EF-lovgivning om sikkerhed til søs, og Kommissionen kan acceptere Rådets tekst.

- I artikel 11, stk. 1 (tidl. artikel 10, stk. 1) udvides proceduren for overvågning af gennemførelse og certificering af de kvalitetsstyringssystemer, der er beskrevet i artikel 5, nr. 4, i overensstemmelse med Europa-Parlamentets ændringsforslag, således at den for eksisterende terminaler finder sted, når fristen for opfyldelse af certificeringskravet udløber, og for nyanlagte terminaler, når den midlertidige driftstilladelse udløber. Kommissionen tilslutter sig dette ændringsforslag, da overvågningen bliver en del af rapporterings- og evalueringsproceduren.

- Artikel 12 (tidl. artikel 10, stk. 3) er indsat, hvorved der indføres en evalueringsprocedure om "driften af systemet som fastsat i dette direktiv" med samme ordlyd som i Kommissionens ændrede forslag.

- Rådet har ændret artikel 17 (tidl. artikel 15) som anført i Kommissionens ændrede forslag, således at medlemsstaterne skal vedtage og offentliggøre lovgivning til gennemførelse af direktivet senest 18 måneder efter dets ikrafttræden, og således at direktivets bestemmelser finder anvendelse 6 måneder senere.

3.3. Nye bestemmelser, som Rådet har indført, og Kommissionens stilling hertil

- Rådet tydeliggør direktivets anvendelsesområde (artikel 2 og betragtning 8) ved at specificere, at terminaler, der kun undtagelsesvis anløbes af bulkskibe ikke er omfattet af direktivet. Også lastning og losning, hvor kun bulkskibets udstyr benyttes, således at terminalens udstyr og personale ikke er involveret, undtager Rådet. Dette kan Kommissionen godtage, da det er i overensstemmelse med definitionen af terminaler (artikel 3, nr. 7). I begge tilfælde præciseres det i den ændrede artikel, at SOLAS stadig gælder, hvilket garanterer nogle minimumskrav til sikker lastning og losning.

- Kommissionen accepterer den forbedrede definition af "terminaldrivende" i artikel 3, nr. 8, som præciserer ansvarsfordelingen i situationer, hvor flere terminaldrivende opererer i samme terminal.

- Kommissionen accepterer tydeliggørelsen af ansvarsfordelingen i indledningen i artikel 5. Skærpelsen af kontrolansvaret i artikel 5, nr. 4, i den ændrede artikel 10 styrker yderligere medlemsstaternes rolle i kontrollen med direktivets anvendelse.

- Kommissionen kan acceptere de ændringer, som Rådet foreslår i artikel 5, nr. 4, hvorefter der kan benyttes ækvivalente kvalitetsstyringssystemer, da det af formuleringen tydeligt fremgår, at ISO 9001:2000 bliver mindstekravet i praksis. Det skulle sikre, at direktivets mål fastholdes. Derfor kommer ringere kvalitetsstyringsstandarder ikke til at forvride konkurrencen mellem terminaloperatører på EU's område. Det er desuden af største betydning, at direktiv 98/34/EF [3] overholdes ved udarbejdelse af nye eller ækvivalente standarder. Kommissionen kan endvidere tilslutte sig de forlængede frister for anvendelse af kvalitetsstyringssystemet og certificeringen, således at det vigtige princip om certificerede kvalitetsstyringssystemer i det oprindelige forslag bibeholdes.

[3] EFT L 204 af 21.07.1998, s. 37-48, og EFT L 217 af 05.08.1998, s. 18. Europa-Parlamentets og Rådets direktiv af 22. juni 1998 om en informationsprocedure med hensyn til tekniske standarder og forskrifter samt forskrifter for informationssamfundets tjenester, som ændret ved direktiv 98/48/EF.

- At terminalerne ifølge artikel 5, nr. 3, kun skal udarbejde "terminalinformationshæfter" (BLU-koden, appendiks 1.2) og ikke "havneinformationshæfter" (BLU-koden, appendiks 1.1) hænger godt sammen med de terminaldrivendes ansvar over for havnemyndighederne og er derfor acceptabelt for Kommissionen.

- Rådet præciserer, at den kompetente myndighed kun kan udføre sin mæglerrolle i artikel 9, stk. 2 (tidl. artikel 8, stk. 2), hvis den allerede har kendskab til uenigheden. Det kan Kommissionen acceptere, da det ikke udelukker, at den kompetente myndighed handler på eget initiativ.

- Kommissionen er enig i Rådets ændring af artikel 10, stk. 2 (tidl. artikel 9, stk. 2), hvor det tilføjes, at både terminalrepræsentanten og skibets fører hver for sig kan underrette havnestatens kontrolmyndigheder om skader på skrogets struktur eller vandtæthed.

- Kommissionen kan endvidere tilslutte sig det nye stk. 4 i artikel 10 (tidl. artikel 9, stuk 4) om havnestatens kontrolmyndigheders rolle ifølge direktiv 95/21/EF [4]. Havnestatens kontrolmyndigheder har i nærværende direktiv en større rolle end i direktiv 95/21/EF med senere ændringer, især i forholdet til skibe, der sejler under dens eget flag, men det indebærer ikke en indskrænkning af deres ret deri til at gribe ind med inspektion og tilbageholdelse.

[4] EFT L 157 af 07.07.1995, s. 1, og EFT L 184 af 27.06.1998, s. 40. Rådets direktiv 95/21/EF af 19. juni 1995 om håndhævelse over for skibe, der anløber Fællesskabets havne og sejler i farvande under medlemsstaternes jurisdiktion, af internationale standarder for skibes sikkerhed, for forureningsforebyggelse samt for leve- og arbejdsvilkår om bord (havnestatskontrol).

- Kommissionen tilslutter sig forlængelsen af rapporteringsperioden i artikel 11, stk. 2 (tidl. artikel 10, stk. 2), fra 2 til 3 år, således at den administrative byrde mindskes.

- Kommissionen accepterer ændringerne af udvalgsprocedurerne i artikel 14 (tidl. artikel 12).

- Kommissionen tilslutter sig ændringerne af artikel 13 (tidl. artikel 11) om underretning af IMO om vedtagelsen af direktivet, så fortilfældet i direktiv 97/70/EF [5] følges.

[5] EFT L 34 af 09.02.1998, s. 1. Rådets direktiv 97/70/EF af 11. december 1997 om etablering af harmoniserede sikkerhedsforskrifter for fiskeskibe med en længde på 24 meter og derover.

- Kommissionen er enig i præciseringerne i artikel 15, stk. 1 (tidl. artikel 13, stk. 1), således at både definitionerne (i artikel 3) og rapporteringsforpligtelserne i artikel 10, stk. 2, kan ændres efter udvalgsproceduren.

- Kommissionen kan tilslutte sig begrænsningen af meddelelsespligten for sanktioner i den oprindelige artikel 16 (tidl. artikel 14), idet artiklen derved kommer i overensstemmelse med anden gældende og nyligt vedtaget EU-lovgivning om sikkerhed til søs. [6]

[6] EFT L 332 af 28.12.2000, s. 81. Europa-Parlamentets og Rådets direktiv 2000/59/EF af 27. november 2000 om modtagefaciliteter i havne til driftsaffald og lastrester fra skibe.

- Kommissionen tilslutter sig Rådets ændringer i de tekniske bilag, nemlig følgende:

- tilpasning til ændringerne i artiklerne (bilag I (tidl. punkt 6 udgår) og bilag II (punkt 1.3 og 4))

- forenkling af procedurerne (bilag II, punkt 3, udgår)

- tilpasning til BLU-koden (bilag VI, nyt punkt 3, 4 og 8 indsat).

3.4. Reaktion på Kommissionens ændrede forslag

Rådet har i en ny artikel 6 (tidl. artikel 5, nr. 4) og betragtning 11 (tidl. betragtning 13) indarbejdet de midlertidige ordninger for nyanlagte terminaler vedrørende kvalitetsstyringssystemet, som Kommissionen foreslog i sit ændrede forslag, og som skulle undgå at nye terminaler drives ulovligt, indtil de har opnået certificering. Kommissionen tilslutter sig Rådets ændrede formuleringsforslag.

4. Konklusioner

Efter Kommissionens opfattelse kan teksten til den fælles holdning accepteres, da den bevarer alle direktivets centrale bestanddele, giver større smidighed på visse punkter, og til en vis grad tydeliggør og styrker direktivet. Endvidere er indholdet i Kommissionens ændrede forslag taget til efterretning.